Projektas

PRIENŲ RAJONO SAVIVALDYBĖS TARYBA

SPRENDIMAS

DĖL PRIENŲ RAJONO SAVIVALDYBĖS TARYBOS 2016 M. GEGUŽĖS 26 D.

SPRENDIMO NR. T3-139 „DĖL PREKYBOS IR PASLAUGŲ TEIKIMO PRIENŲ RAJONO SAVIVALDYBĖS VIEŠOSIOSE VIETOSE TAISYKLIŲ PATVIRTINIMO“ PAKEITIMO

Nr.

Prienai

Vadovaudamasi Lietuvos Respublikos vietos savivaldos įstatymo 6 straipsnio 37 punktu ir Mažmeninės prekybos taisyklėmis, patvirtintomis Lietuvos Respublikos Vyriausybės 2001 m. birželio 11 d. nutarimu Nr. 697 „Dėl Mažmeninės prekybos taisyklių patvirtinimo“, Prienų rajono savivaldybės taryba nusprendžia:

1. Pakeisti Prekybos ir paslaugų teikimo Prienų rajono savivaldybės viešosiose vietose taisykles, patvirtintas Prienų rajono savivaldybės tarybos 2016 m. gegužės 26 d. sprendimu Nr. T3-139 „Dėl Prekybos ir paslaugų teikimo Prienų rajono savivaldybės viešosiose vietose taisyklių patvirtinimo“:

1.1. Pakeisti 2 punktą ir jį išdėstyti taip:

„2. Prienų rajono savivaldybės prekybos ir paslaugų teikimo viešųjų vietų, esančių Prienų rajono savivaldybei ar valstybei nuosavybės teise priklausančioje ar patikėjimo teise valdomoje teritorijoje (išskyrus išnuomotą ar perduotą naudotis teritoriją), sąrašą tvirtina Prienų rajono savivaldybės taryba. Prekybos ir paslaugų teikimo vietų, esančių visuomenei prieinamuose, nuosavybės teise ar nuomos (panaudos) sutarties pagrindu valdomuose (naudojamuose) žemės sklypuose, sąrašas netvirtinamas.“

1.2. Pakeisti 5 punktą ir jį išdėstyti taip:

„5. Taisyklės netaikomos prekybai ir paslaugų teikimui iš statinių, kurie įregistruoti Nekilnojamojo turto registre.“

1.3. Pakeisti 8.1 papunktį ir jį išdėstyti taip:

„8.1. Viešoji vieta – Prienų rajono savivaldybės teritorijoje esanti savivaldybei ar valstybei nuosavybės teise priklausanti ar patikėjimo teise valdoma teritorija (išskyrus išnuomotą ar perduotą naudotis teritoriją) ir visuomenei prieinamas nuosavybės teise ar nuomos (panaudos) sutarties pagrindu valdomas (naudojamas) žemės sklypas, kuriuose teikiamos paslaugos, taip pat vykdoma prekyba nuo (iš) laikinųjų prekybos įrenginių, kioskų, paviljonų, prekybai pritaikytų automobilių ar priekabų, lauko kavinių.“

1.4. Pakeisti 8.5 papunktį ir jį išdėstyti taip:

„8.5. Leidimas prekiauti ar teikti paslaugas (toliau – leidimas) – dokumentas, suteikiantis teisę asmeniui (-ims) prekiauti ar teikti paslaugas konkrečioje Prienų rajono savivaldybės viešojoje vietoje, išskyrus visuomenei prieinamus, nuosavybės teise ar nuomos (panaudos) sutarties pagrindu valdomus (naudojamus) žemės sklypus.“

1.5. Pakeisti 9 punktą ir jį išdėstyti taip:

„9. Asmenys prekybą (paslaugų teikimą) viešosiose vietose gali pradėti tik turėdami savivaldybės tarybos sprendimu patvirtintos formos leidimą (-us) (3 priedas), išskyrus atvejus, kai prekiaujama (paslaugos teikiamos) visuomenei prieinamuose nuosavybės teise ar nuomos (panaudos) sutarties pagrindu valdomuose (naudojamuose) žemės sklypuose. Leidimą (-us) išduoda savivaldybės administracijos atitinkamos seniūnijos seniūnas, kurio seniūnijos teritorijoje bus prekiaujama ar teikiamos paslaugos.“

1.6. Pakeisti 12 punktą ir jį išdėstyti taip:

„12. Laikinieji prekybos įrenginiai, kioskai, paviljonai, lauko kavinės, išskyrus prekybą renginių metu, įrengiami pagal suderintus su Architektūros ir urbanistikos skyriumi projektus.“

1.7. Pakeisti 13 punktą ir jį išdėstyti taip:

„13. Prekybą vykdantis ar paslaugas teikiantis asmuo privalo užtikrinti, kad laikinieji prekybos įrenginiai, kioskai, paviljonai, prekybai pritaikytos transporto priemonės, lauko kavinės būtų švarūs, tvarkingi, jų estetinė išvaizda derėtų prie aplinkos. Prekybos vietoje naudojama tik prekybai skirta ar pritaikyta įranga, teisės aktuose nustatytais atvejais suderinus su Valstybine maisto ir veterinarijos tarnyba (toliau – VMVT) pagal jos reikalavimus.“

2. Nustatyti, kad laikinųjų prekybos įrenginių, kioskų, paviljonų, lauko kavinių (išskyrus prekybą renginių metu), jau įrengtų šio sprendimo įsigaliojimo dieną, projektai turi būti suderinti su Architektūros ir urbanistikos skyriumi iki 2023-08-01.

Savivaldybės meras